Diari Oficial de la Generalitat Valenciana


Sumari del DOGV 4426, del 27-01-2003 (2003/365)

RESOLUCIÓ de 7 de gener de 2003, de la subsecretària de Promoció Cultural, per la qual es deixa sense efecte l'ajuda concedida a diferents galeries d'art de la Comunitat Valenciana per la Resolució d'11 de juliol de 2002 de la subsecretària de Promoció Cultural (DOGV núm. 4.305, de 01.08.2002).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4426

Data del DOGV
:   27-01-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/365


Organisme emissor
:   Conselleria de Cultura i Educació

Tipus de document
:   Resolució

RESOLUCIÓ de 7 de gener de 2003, de la subsecretària de Promoció Cultural, per la qual es deixa sense efecte l'ajuda concedida a diferents galeries d'art de la Comunitat Valenciana per la Resolució d'11 de juliol de 2002 de la subsecretària de Promoció Cultural (DOGV núm. 4.305, de 01.08.2002). [2003/365]
  
Vistos els expedients iniciats i instruïts per la Conselleria de Cultura i Educació relatius al concurs públic per a la concessió d'ajudes a les galeries d'art valencianes admeses en Interart/Fira Mostrari Internacional de València,
  
Antecedents de fet
  
Primer
  
Per l'Orde de 19 d'abril de 2002 de la Conselleria de Cultura i Educació, es va convocar un concurs públic per a la concessió d'ajudes a les galeries d'art valencianes admeses en Interart/Fira Mostrari Internacional de València (DOGV núm. 4.246, de 10.05.2002).
  
Segon
  
Per la Resolució d'11 de juliol de 2002 de la Subsecretària de Promoció Cultural, es va resoldre el concurs mencionat (DOGV núm. 4.305, de 01.08.2002), de conformitat amb la delegació efectuada en la disposició final primera de l'orde de referència. En la Resolució resulten adjudicatàries, entre d'altres, les galeries d'art que figuren a continuació, per l'import indicat:
  
1. Artesfera Galería de Arte: nou-cents trenta-sis euros (936,00 euros).
  
2. Fundació Valencianísimo Espacio Valenciano: mil huit-cents setanta-dos euros (1.872,00 euros).
  
3. Sala Gabernia: cinc mil sis-cents setze euros i un cèntim (5.616,01 euros).
  
4. Akka el Arte del Mañana, SL: mil quatre-cents quatre euros (1.404,00 euros).
  
Tercer
  
La base novena de l'orde de referència establia com a data límit per a la presentació de les factures originals o fotocòpies confrontades de les despeses realitzades en l'ocupació de l'espai de la fira, i de la memòria de l'activitat realitzada, la del 15 de novembre de 2002. No obstant això, i tal com es reflectix en l'acta 2 de la Comissió Qualificadora, el termini es va ampliar, i es va fixar com a data límit per a realitzar la justificació el dia 16 de desembre de 2002. Els tres primers beneficiaris han incomplit l'obligació de presentar la documentació abans del termini fixat.
  
La galeria Akka el Arte del Mañana ha incomplit l'obligació d'acreditar que es trobava al corrent de les seues obligacions tributàries estatals, tal com es disposava en la base sisena de l'orde de referència, presentant la documentació acreditativa corresponent el 18 de desembre del 2002.
  
Fonaments de dret
  
Primer
  
L'article 47.b del Text Refós de la Llei d'Hisenda Pública de la Generalitat Valenciana establix l'obligació dels beneficiaris de les subvencions de la Generalitat Valenciana d'acreditar davant de l'entitat concedent la realització de l'activitat o l'adopció del comportament, així com el compliment dels requisits i les condicions que determinen la concessió o la utilització de l'ajuda.
  
Segon
  
En la base novena i en l'acta 2 de la Comissió Qualificadora s'establia l'obligació dels beneficiaris de presentar abans dels terminis establits la documentació perquè s'efectuara el pagament, i que la subvenció només es faria efectiva si el beneficiari en justificava documentalment l'ús.
  
Tercer
  
En la base sisena s'establia com a obligació dels beneficiaris acreditar, en el termini màxim de deu dies des de la notificació de l'adjudicació, i en la forma que establix l'Orde de la Conselleria d'Economia i Hisenda de 30 de maig de 1996 (DOGV núm. 2775, de 21.06.1996), que es trobaven al corrent de les seues obligacions tributàries autonòmiques i estatals, i amb la Seguretat Social.
  
Quart
  
L'article 4 de l'Orde de 12 de novembre de 2002, del conseller d'Economia, Hisenda i Ocupació, per la qual es regulen les operacions de tancament de l'exercici del 2002 amb relació a la comptabilitat de la Generalitat Valenciana, fixava el 17 de desembre de 2002 com a data màxima per a l'expedició i la tramitació de documents comptables relatius a l'estat de despeses del pressupost que comprengueren el reconeixement d'obligació i/o la proposta de pagament.
  
A la vista de tot això, resolc:
  
Primer
  
Deixar sense efecte les ajudes adjudicades a les galeries que es detallen a continuació, i arxivar els seus expedients respectius, per l'incompliment de les obligacions establides en l'orde de convocatòria, segons que determina la mateixa orde:
  
1. Artesfera Galería de Arte.
  
2. Fundació Valencianísimo Espacio Valenciano.
  
3. Sala Gabernia.
  
4. Akka el Arte del Mañana, SL.
  
Segon
  
Contra esta resolució, que posa fi a la via administrativa, es podrà presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
  
València, 7 de gener de 2003.- La subsecretària de Promoció Cultural (p.d. Orde de 19 d'abril de 2002, DOGV núm. 4.246, de 10.05.2002): Consuelo Ciscar Casabán.